Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κατάργηση ορισμένων πράξεων στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις /* COM/2014/0715 final - 2014/0339 (COD) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Είναι προτεραιότητα για την Επιτροπή να διασφαλίζει ότι το νομοθετικό κεκτημένο της ΕΕ παραμένει επικαιροποιημένο και ενδεδειγμένο για τον διακηρυγμένο σκοπό. Ήδη στη διοργανική συμφωνία της 16.12.2003 για τη βελτίωση της νομοθεσίας[1], το Ευρωπαϊκό Κοινοβούλιο, το Συμβούλιο και η Επιτροπή συμφώνησαν ότι ο όγκος της νομοθεσίας της Ευρωπαϊκής Ένωσης πρέπει να μειωθεί με την κατάργηση των πράξεων που δεν εφαρμόζονται πλέον. Οι εν λόγω πράξεις θα πρέπει να αφαιρεθούν από το κεκτημένο του δικαίου της Ευρωπαϊκής Ένωσης ώστε να βελτιωθεί η διαφάνεια και να υπάρξει μεγαλύτερη ασφάλεια για όλους τους πολίτες και όλα τα κράτη μέλη. Τούτο συνάδει με την πολιτική της Επιτροπής σχετικά με την καταλληλότητα του κανονιστικού πλαισίου. Στην ανακοίνωσή της του Ιουνίου 2014 με τίτλο «Πρόγραμμα βελτίωσης της καταλληλότητας και της αποδοτικότητας του κανονιστικού πλαισίου (REFIT): Κατάσταση και προοπτικές»[2], η Επιτροπή ανέφερε ότι εξετάζει αναλυτικά το κεκτημένο στον τομέα της αστυνομικής και της δικαστικής συνεργασίας σε ποινικές υποθέσεις, με στόχο τον προσδιορισμό των πράξεων που θα μπορούσαν να καταργηθούν στο πλαίσιο της εκπνοής της μεταβατικής περιόδου που προβλέπεται στις Συνθήκες. Η Επιτροπή έχει πλέον ολοκληρώσει την αξιολόγησή της σχετικά με τις νομικές πράξεις που συνδέονται με τον χώρο ελευθερίας, ασφάλειας και δικαιοσύνης, συμπεριλαμβανομένου του κεκτημένου του πρώην τρίτου πυλώνα. Ορισμένες πράξεις που εκδόθηκαν κατά τις τελευταίες δεκαετίες έχουν καταστεί άνευ αντικειμένου. Έχουν χάσει πλέον τη σημασία τους λόγω του προσωρινού χαρακτήρα τους ή διότι το περιεχόμενό τους έχει ενσωματωθεί σε μεταγενέστερες πράξεις. Για λόγους ασφάλειας δικαίου, η Επιτροπή προτείνει να ανακληθούν από το Ευρωπαϊκό Κοινοβούλιο και το Συμβούλιο τα μέτρα που αναφέρονται στην παρούσα πρόταση. I. Η κοινή δράση 96/610/ΔΕΥ του Συμβουλίου[3] δημιούργησε ένα ευρετήριο ειδικευμένων αντιτρομοκρατικών δεξιοτήτων, ικανοτήτων και γνώσεων, προκειμένου να τις καταστήσει ευρύτερα και άμεσα διαθέσιμες στους οργανισμούς όλων των κρατών μελών, ενισχύοντας έτσι την αντιτρομοκρατική ικανότητα των κρατών μελών. Η εν λόγω κοινή δράση κατέστη άνευ αντικειμένου αφού με την απόφαση 2009/371/ΔΕΥ του Συμβουλίου[4] ανατέθηκε στην Ευρωπόλ η υποστήριξη και ενίσχυση της δράσης των αρμόδιων αρχών των κρατών μελών και της αμοιβαίας συνεργασίας τους για την πρόληψη και την καταπολέμηση της τρομοκρατίας, ενώ με την απόφαση 2008/615/ΔΕΥ του Συμβουλίου[5] (η λεγόμενη απόφαση Prüm) θεσπίστηκε ένα νέο πλαίσιο διασυνοριακής συνεργασίας για την καταπολέμηση της τρομοκρατίας. ΙΙ. Κοινή δράση 96/699/ΔΕΥ του Συμβουλίου[6] για την ανταλλαγή πληροφοριών σχετικά με την ανάλυση των χημικών χαρακτηριστικών των ναρκωτικών προκειμένου να βελτιωθεί η συνεργασία των κρατών μελών στην καταπολέμηση του λαθρεμπορίου ναρκωτικών. Η εν λόγω κοινή δράση κατέστη άνευ αντικειμένου μετά την έναρξη ισχύος της απόφασης 2009/371/ΔΕΥ του Συμβουλίου[7] για την ίδρυση της Ευρωπόλ στην οποία ενσωματώθηκε η μέχρι τότε υφιστάμενη μονάδα ναρκωτικών, καθώς και της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης[8] που προβλέπει ευρύτερη συνεργασία μεταξύ των κρατών μελών στον τομέα της πολιτικής για τα ναρκωτικά. III. Σκοπός της κοινής δράσης 96/747/ΔΕΥ του Συμβουλίου[9] ήταν η ενίσχυση της συνεργασίας μεταξύ των υπηρεσιών επιβολής του νόμου των κρατών μελών μέσω της παροχής συνδρομής στη συνεργασία για την καταπολέμηση του εγκλήματος σε ολόκληρη την ΕΕ. Η εν λόγω κοινή δράση κατέστη άνευ αντικειμένου μετά την έναρξη ισχύος της απόφασης 2009/371/ΔΕΥ του Συμβουλίου[10], με την οποία ανατέθηκε στην Ευρωπόλ η ανάπτυξη ειδικών γνώσεων για τις διαδικασίες έρευνας των αρμόδιων αρχών των κρατών μελών και η παροχή συμβουλών στις εθνικές αρχές για τη διεξαγωγή ερευνών. Επιπλέον, μετά τη σύσταση από την Ευρωπόλ της πλατφόρμας εμπειρογνωμόνων της Ευρωπόλ (EPE), οι επικεφαλής των εθνικών μονάδων της Ευρωπόλ (HENU) στα κράτη μέλη αποφάσισαν, στις 16 Φεβρουαρίου του 2012, να κλείσουν το ευρετήριο που προβλεπόταν στην κοινή δράση 96/747/ΔΕΥ. IV. Κοινή δράση96/750/ΔΕΥ του Συμβουλίου[11] σχετικά με την προσέγγιση των νομοθεσιών και των πρακτικών μεταξύ των κρατών μελών της Ευρωπαϊκής Ένωσης για την καταπολέμηση της τοξικομανίας και για την πρόληψη και την καταπολέμηση της παράνομης διακίνησης ναρκωτικών. Η εν λόγω κοινή δράση κατέστη άνευ αντικειμένου μετά την έναρξη ισχύος της σύμβασης για την αμοιβαία συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης[12] η οποία προβλέπει ευρύτερη συνεργασία μεταξύ κρατών μελών και στον τομέα της πολιτικής για τα ναρκωτικά και της απόφασης-πλαισίου 2004/757/ΔΕΥ του Συμβουλίου[13] όσον αφορά τις ελάχιστες διατάξεις σχετικά με τα εγκλήματα και τις ποινές που ισχύουν στον τομέα της παράνομης διακίνησης ναρκωτικών η οποία θέσπισε αυστηρότερους κανόνες σχετικά με τους ορισμούς και τις κυρώσεις που επιβάλλονται σε ορισμένα εγκλήματα στον τομέα της διακίνησης ναρκωτικών. V. Η κοινή δράση 97/339/ΔΕΥ του Συμβουλίου[14] επέτρεψε τη συνεργασία και την ανταλλαγή πληροφοριών μεταξύ των κρατών μελών σχετικά με γεγονότα μεγάλης κλίμακας για τη διατήρηση της δημόσιας τάξης και την πρόληψη αξιόποινων πράξεων. Η εν λόγω κοινή δράση κατέστη άνευ αντικειμένου μετά τη θέσπιση, βάσει της απόφασης 2008/615/ΔΕΥ του Συμβουλίου[15] (απόφαση Prüm) ενός νέου πλαισίου συνεργασίας για τη διατήρηση της δημόσιας τάξης και ασφάλειας σε σχέση με σημαντικά γεγονότα, καθώς και για την ανταλλαγή δεδομένων. Επιπλέον, με τις αποφάσεις του Συμβουλίου 2002/348/ΔΕΥ[16] και 2007/412/ΔΕΥ[17] έχουν συσταθεί εθνικά γραφεία πληροφοριών ποδοσφαίρου για να συντονίζουν και να διευκολύνουν τη διεθνή αστυνομική συνεργασία και την ανταλλαγή πληροφοριών όσον αφορά ποδοσφαιρικούς αγώνες με διεθνή διάσταση. VI. Σκοπός της κοινής δράσης 97/372/ΔΕΥ του Συμβουλίου[18] ήταν η ενίσχυση της ανταλλαγής πληροφοριών μεταξύ των τελωνειακών αρχών και άλλων αρχών επιβολής του νόμου, ιδίως σχετικά με τα ναρκωτικά. Η εν λόγω κοινή δράση κατέστη άνευ αντικειμένου μετά την έναρξη ισχύος της σύμβασης της Νάπολης[19] που προβλέπει λεπτομερέστερους κανόνες σχετικά με την αμοιβαία συνδρομή και τη συνεργασία μεταξύ των κρατών μελών για την πρόληψη και ανίχνευση των παραβάσεων των εθνικών τελωνειακών διατάξεων, καθώς και τη δίωξη και τιμωρία των παραβάσεων των κοινοτικών και εθνικών τελωνειακών διατάξεων. Εξάλλου, με την απόφαση 2009/917/ΔΕΥ του Συμβουλίου[20] ενισχύθηκε η αποτελεσματικότητα των διαδικασιών συνεργασίας και ελέγχου των τελωνειακών αρχών με τη δημιουργία ενός συστήματος τελωνειακών πληροφοριών (CIS) με στόχο την πρόληψη, τη διερεύνηση και τη δίωξη παραβάσεων της κοινοτικής τελωνειακής ή γεωργικής νομοθεσίας. Επιπλέον, με την απόφαση 2009/371/ΔΕΥ του Συμβουλίου ανατέθηκαν στην Ευρωπόλ καθήκοντα που αποσκοπούν στη στήριξη της τελωνειακής συνεργασίας. VII. η κοινή δράση του Συμβουλίου 98/427/ΔΕΥ[21] για την ορθή πρακτική κατά την αμοιβαία δικαστική συνδρομή επί ποινικών υποθέσεων κατέστη άνευ αντικειμένου μετά την έναρξη ισχύος της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης[22] η οποία προβλέπει ευρύτερη συνεργασία σε ποινικές υποθέσεις μεταξύ των κρατών μελών. VIII. Η πράξη του Συμβουλίου της 3ης Δεκεμβρίου 1998 για την έγκριση του κανονισμού υπηρεσιακής κατάστασης του προσωπικού της Ευρωπόλ[23] η οποία εφαρμόζεται στο προσωπικό που προσελήφθη από την Ευρωπόλ πριν από την έναρξη ισχύος της απόφασης 2009/371/ΔΕΥ του Συμβουλίου. Ωστόσο, οι ισχύουσες συμβάσεις εργασίας πρόκειται σύντομα να λήξουν, καθιστώντας άνευ αντικειμένου τον παρόντα κανονισμό υπηρεσιακής κατάστασης. Οι μεταβατικές διατάξεις που προβλέπονται από την παρούσα πρόταση διασφαλίζουν ότι οι εν λόγω συμβάσεις εργασίας εξακολουθούν να διέπονται από αυτή την πράξη μέχρι τη λήξη της ισχύος τους. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΙΣ ΕΠΙΠΤΩΣΕΩΝ Διάλογος για τον προσδιορισμό των νομικών μέτρων του κεκτημένου του πρώην τρίτου πυλώνα το οποίο κατέστη άνευ αντικειμένου πραγματοποιήθηκε κατά τη διάρκεια του 2014 μεταξύ της Επιτροπής και των εκπροσώπων των κρατών μελών και της Γραμματείας του Συμβουλίου στο πλαίσιο της ομάδας «Φίλοι της Προεδρίας» που έχει ενεργοποιηθεί με σκοπό να εξεταστούν όλα τα ζητήματα που συνδέονται με το τέλος της 5ετούς μεταβατικής περιόδου που προβλέπεται στο άρθρο 10 του πρωτοκόλλου 36 των συνθηκών. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Σύνοψη των προτεινόμενων μέτρων Η πρόταση καταργεί πολλές νομικές πράξεις του κεκτημένου του πρώην τρίτου πυλώνα που έχουν προσδιοριστεί ως άνευ αντικειμένου. Νομική βάση Η νομική βάση για την κατάργηση της κοινής δράσης 96/610/ΔΕΥ του Συμβουλίου είναι το άρθρο 87 παράγραφος 2 στοιχείο γ) της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της κοινής δράσης 96/699/ΔΕΥ του Συμβουλίου είναι το άρθρο 87 παράγραφος 2 της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της κοινής δράσης 96/747/ΔΕΥ του Συμβουλίου είναι το άρθρο 88 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της κοινής δράσης 96/750/ΔΕΥ του Συμβουλίου είναι το άρθρο 87 παράγραφος 2 της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της κοινής δράσης 97/339/ΔΕΥ του Συμβουλίου είναι το άρθρο 87 παράγραφος 2 της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της κοινής δράσης 97/372/ΔΕΥ του Συμβουλίου είναι το άρθρο 87 παράγραφος 2 της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της κοινής δράσης 98/427/ΔΕΥ του Συμβουλίου είναι το άρθρο 82 παράγραφος 1 της Συνθήκης για τη λειτουργία της Ευρωπαϊκής Ένωσης. Η νομική βάση για την κατάργηση της πράξης του Συμβουλίου της 3ης Δεκεμβρίου 1998 είναι το άρθρο 88 παράγραφος 2 της Συνθήκης για τη λειτουργία της Ευρωπαϊκής Ένωσης. Αρχές επικουρικότητας και αναλογικότητας Τα μέτρα που αφορά η παρούσα πρόταση είναι άνευ αντικειμένου, είτε διότι το περιεχόμενό τους έχει ενσωματωθεί σε μεταγενέστερες πράξεις, είτε επειδή δεν έχουν πλέον σημασία, λόγω του προσωρινού χαρακτήρα τους. Ως εκ τούτου, η κατάργηση των εν λόγω μέτρων συνάδει με τις αρχές της επικουρικότητας και της αναλογικότητας. Εναπόκειται στον νομοθέτη της Ένωσης να θεσπίσει τα αναγκαία μέτρα για τον σκοπό αυτό. Επιλογή της πράξης Προτεινόμενη πράξη: Κανονισμός του Ευρωπαϊκού Κοινοβουλίου και του Συμβουλίου. Το άρθρο 88 παράγραφος 2 της Συνθήκης για τη λειτουργία της Ευρωπαϊκής Ένωσης ορίζει ότι η δομή, η λειτουργία, το πεδίο δράσης και τα καθήκοντα της Ευρωπόλ καθορίζονται από το Ευρωπαϊκό Κοινοβούλιο και το Συμβούλιο μέσω κανονισμών. Ο κανονισμός είναι επομένως η μορφή πράξης που προβλέπεται ρητά στην εν λόγω διάταξη του πρωτογενούς δικαίου. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η πρόταση δεν έχει δημοσιονομικές επιπτώσεις. 2014/0339 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την κατάργηση ορισμένων πράξεων στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 82 παράγραφος 1, το άρθρο 83 παράγραφος 1, το άρθρο 87 παράγραφος 2 και το άρθρο 88 παράγραφος 2, Έχοντας υπόψη την πρόταση της Ευρωπαϊκής Επιτροπής[24], Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Η βελτίωση της διαφάνειας του ενωσιακού δικαίου αποτελεί ουσιαστικό στοιχείο της στρατηγικής για τη βελτίωση της νομοθεσίας την οποία εφαρμόζουν τα θεσμικά όργανα της Ένωσης. Στο πλαίσιο αυτό ενδείκνυται η διαγραφή από την ισχύουσα νομοθεσία των πράξεων εκείνων που δεν εξυπηρετούν πλέον κανένα σκοπό. (2) Ορισμένες πράξεις που θεσπίστηκαν στο τομέα της αστυνομικής συνεργασίας και της δικαστικής συνεργασίας σε ποινικές υποθέσεις έχουν καταστεί άνευ αντικειμένου λόγω του προσωρινού χαρακτήρα τους ή επειδή το περιεχόμενό τους έχει ενσωματωθεί σε μεταγενέστερες πράξεις, έστω και αν δεν έχουν καταργηθεί. (3) Η κοινή δράση 96/610/ΔΕΥ[25] του Συμβουλίου δημιούργησε ένα ευρετήριο ειδικευμένων αντιτρομοκρατικών δεξιοτήτων, ικανοτήτων, και γνώσεων προκειμένου να τις καταστήσει ευρύτερα και άμεσα διαθέσιμες στους οργανισμούς όλων των κρατών μελών. Η εν λόγω κοινή δράση κατέστη άνευ αντικειμένου κατόπιν της απόφασης 2009/371/ΔΕΥ του Συμβουλίου[26] με την οποία ανατέθηκε στην Ευρωπόλ η υποστήριξη και ενίσχυση της δράσης των αρμόδιων αρχών των κρατών μελών και της αμοιβαίας συνεργασίας τους για την πρόληψη και την καταπολέμηση της τρομοκρατίας και της απόφασης 2008/615/ΔΕΥ του Συμβουλίου[27] με την οποία θεσπίστηκε ένα νέο πλαίσιο διασυνοριακής συνεργασίας για την καταπολέμηση της τρομοκρατίας. (4) Με την κοινή δράση 96/699/ΔΕΥ[28] ορίστηκε η μονάδα ναρκωτικών της Ευρωπόλ ως η αρχή στην οποία πρέπει να διαβιβάζουν τα κράτη μέλη τις πληροφορίες σχετικά με τα χημικά χαρακτηριστικά των ναρκωτικών. Η εν λόγω κοινή δράση κατέστη άνευ αντικειμένου μετά την έναρξη ισχύος της απόφασης 2009/371/ΔΕΥ του Συμβουλίου[29] για την ίδρυση της Ευρωπόλ και της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωση[30]. (5) Κοινή δράση 96/747/ΔΕΥ[31] του Συμβουλίου, με στόχο την ενίσχυση της συνεργασίας των υπηρεσιών επιβολής του νόμου των κρατών μελών με τη δημιουργία ευρετηρίου ειδικών προσόντων, ικανοτήτων και γνώσεων. Η εν λόγω κοινή δράση κατέστη άνευ αντικειμένου μετά την έναρξη ισχύος της απόφασης 2009/371/ΔΕΥ του Συμβουλίου, με την οποία ανατέθηκε στην Ευρωπόλ η ανάπτυξη ειδικών γνώσεων για τις διαδικασίες έρευνας των αρμόδιων αρχών των κρατών μελών και η παροχή συμβουλών στις εθνικές αρχές για τη διεξαγωγή ερευνών. (6) Κοινή δράση 96/750/ΔΕΥ του Συμβουλίου[32] η οποία αποσκοπεί στην ενίσχυση της συνεργασίας των αρμόδιων αρχών των κρατών μελών για την καταπολέμηση της τοξικομανίας και απευθύνει έκκληση στα κράτη μέλη για την προσέγγιση των νομοθεσιών τους, ώστε να τις καταστήσουν συμβατές μεταξύ τους στο μέτρο που είναι αναγκαίο για την πρόληψη και την καταπολέμηση της παράνομης διακίνησης των ναρκωτικών στην Ένωση. Η εν λόγω κοινή δράση κατέστη άνευ αντικειμένου μετά την έναρξη ισχύος της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκή Ένωσης και της απόφασης-πλαισίου 2004/757/ΔΕΥ του Συμβουλίου[33]. (7) Η κοινή δράση 97/339/ΔΕΥ του Συμβουλίου[34] επέτρεψε τη συνεργασία και έδωσε εντολή για την ανταλλαγή πληροφοριών μεταξύ των κρατών μελών σχετικά με εκδηλώσεις μεγάλης κλίμακας για τη διατήρηση της δημόσιας τάξης και την πρόληψη αξιόποινων πράξεων. Η εν λόγω κοινή δράση κατέστη άνευ αντικειμένου μετά την έναρξη ισχύος των αποφάσεων του Συμβουλίου 2008/615/ΔΕΥ[35], 2002/348/ΔΕΥ[36] και 2007/412/ΔΕΥ[37] οι οποίες προβλέπουν νέους κανόνες σχετικά με την ανταλλαγή δεδομένων μη προσωπικού χαρακτήρα και δεδομένων προσωπικού χαρακτήρα και άλλες μορφές συνεργασίας για τη διατήρηση της δημόσιας τάξης και ασφάλειας για σημαντικά γεγονότα. (8) Σκοπός της κοινής δράσης 97/372/ΔΕΥ του Συμβουλίου[38] ήταν η ενίσχυση της ανταλλαγής πληροφοριών μεταξύ των τελωνειακών αρχών και άλλων αρχών επιβολής του νόμου, ιδίως σχετικά με τα ναρκωτικά. Η εν λόγω κοινή δράση κατέστη άνευ αντικειμένου μετά την έναρξη ισχύος της πράξης 98/C 24/01 του Συμβουλίου[39] για την κατάρτιση της σύμβασης της Νάπολης η οποία θέσπισε λεπτομερείς κανόνες σχετικά με την αμοιβαία συνδρομή και τη συνεργασία μεταξύ των κρατών μελών για την πρόληψη και ανίχνευση των παραβάσεων των εθνικών τελωνειακών διατάξεων, της απόφασης 2009/917/ΔΕΥ του Συμβουλίου[40] με την οποία ενισχύθηκε η αποτελεσματικότητα των διαδικασιών συνεργασίας και ελέγχου των τελωνειακών αρχών με τη δημιουργία ενός συστήματος τελωνειακών πληροφοριών (CIS) και της απόφασης 2009/371/ΔΕΥ του Συμβουλίου με την οποία ανατέθηκαν στην Ευρωπόλ καθήκοντα στήριξης της τελωνειακής συνεργασίας. (9) Κοινή δράση του Συμβουλίου 98/427/ΔΕΥ[41] για την ορθή πρακτική κατά την αμοιβαία δικαστική συνδρομή επί ποινικών υποθέσεων με στόχο την ανταλλαγή ορθών πρακτικών μεταξύ των κρατών μελών κατά τις αιτήσεις δικαστικής συνδρομής σε ποινικές υποθέσεις. Η εν λόγω κοινή δράση έχει καταστεί άνευ αντικειμένου. Ποτέ δεν έχει αξιολογηθεί και έχει εκ των πραγμάτων χάσει τη σημασία της μετά την έναρξη ισχύος της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης. (10) Η πράξη 1999/C 26/07 του Συμβουλίου [42] εξακολουθεί να ισχύει για το προσωπικό που προσλήφθηκε από την Ευρωπόλ πριν από την έναρξη ισχύος της απόφασης 2009/371/ΔΕΥ του Συμβουλίου. Ωστόσο, οι ισχύουσες συμβάσεις εργασίας πρόκειται σύντομα να λήξουν, καθιστώντας άνευ αντικειμένου τον εν λόγω κανονισμό υπηρεσιακής κατάστασης. (11) Για λόγους ασφάλειας δικαίου και σαφήνειας, οι εν λόγω παρωχημένες κοινές δράσεις και η πράξη του Συμβουλίου θα πρέπει να καταργηθούν. (12) Δεδομένου ότι η επίτευξη του στόχου του παρόντος κανονισμού, δηλαδή η κατάργηση ορισμένων παρωχημένων πράξεων της Ένωσης στον τομέα της αστυνομικής συνεργασίας και της δικαστικής συνεργασίας σε ποινικές υποθέσεις δεν είναι δυνατή σε επίπεδο κρατών μελών αλλά μόνο σε επίπεδο Ένωσης, ο παρών κανονισμός συνάδει με τις απαιτήσεις της αρχής της επικουρικότητας, όπως ορίζονται στο άρθρο 5 της Συνθήκης. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του στόχου αυτού. (13) Σύμφωνα με το άρθρο 1 του πρωτοκόλλου αριθ. 22 για τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης. (14) Σύμφωνα με τα άρθρα 1 και 2 του πρωτοκόλλου αριθ. 21 για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και τη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα συγκεκριμένα κράτη μέλη δεν συμμετέχουν στην έκδοση του παρόντος κανονισμού, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Κατάργηση παρωχημένων πράξεων Οι κοινές δράσεις 96/610/ΔΕΥ, 96/699/ΔΕΥ, 96/747/ΔΕΥ, 96/750/ΔΕΥ, 97/339/ΔΕΥ, 97/372/ΔΕΥ98/427/ΔΕΥκαι η πράξη 1999/C 26/07 του Συμβουλίου καταργούνται. Άρθρο 2 Μεταβατικές διατάξεις Οι συμβάσεις που συνάπτονται βάσει της πράξης 1999/C 26/07 του Συμβουλίου εξακολουθούν να διέπονται από την εν λόγω πράξη. Άρθρο 3 Έναρξη ισχύος Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ C 321 της 31.12.2003, σ. 1. [2] COM(2014) 368 final της 18.6.2014. [3] Κοινή δράση 96/610/ΔΕΥ της 15ης Οκτωβρίου 1996 που θεσπίστηκε από το Συμβούλιο βάσει του άρθρου K. 3 της συνθήκης για την Ευρωπαϊκή Ένωση και αφορά την κατάρτιση και τήρηση ευρετηρίου αντιτρομοκρατικών ειδικών δεξιοτήτων, ικανοτήτων και γνώσεων, προς διευκόλυνση της αντιτρομοκρατικής συνεργασίας μεταξύ των κρατών μελών της Ευρωπαϊκής Ένωσης (ΕΕ L 273 της 25.10.1996, σ. 1). [4] Απόφαση 2009/371/ΔΕΥ του Συμβουλίου, της 6ης Απριλίου 2009, για την ίδρυση Ευρωπαϊκής Αστυνομικής Υπηρεσίας (Ευρωπόλ) (ΕΕ L 121 της 15.5.2009, σ. 37). [5] Απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1). [6] Κοινή δράση 96/699/ΔΕΥ του Συμβουλίου, της 29ης Νοεμβρίου 1996 που θέσπισε το Συμβούλιο δυνάμει του άρθρου Κ.3 της Συνθήκης για την Ευρωπαϊκή Ένωση για την ανταλλαγή πληροφοριών σχετικά με την ανάλυση των χημικών χαρακτηριστικών των ναρκωτικών προκειμένου να βελτιωθεί η συνεργασία των κρατών μελών στην καταπολέμηση του λαθρεμπορίου ναρκωτικών (ΕΕ L 322 της 12ης Δεκεμβρίου 1996, σ. 5). [7] Απόφαση 2009/371/ΔΕΥ του Συμβουλίου της 6ης Απριλίου 2009 για την ίδρυση Ευρωπαϊκής Αστυνομικής Υπηρεσίας (Ευρωπόλ), ΕΕ L 121 της 15.5.2009, σ. 37. [8] Σύμβαση της 29ης Μαΐου 2000, που καταρτίστηκε από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση, για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης. [9] Κοινή δράση 96/747/ΔΕΥ του Συμβουλίου, της 29ης Νοεμβρίου 1996, που θεσπίζεται από το Συμβούλιο βάσει του άρθρου K. 3 της συνθήκης για την Ευρωπαϊκή Ένωση και αφορά τη δημιουργία και τήρηση ευρετηρίου ειδικών προσόντων, ικανοτήτων και γνώσεων, στον τομέα της καταπολέμησης του διεθνούς οργανωμένου εγκλήματος προς διευκόλυνση της συνεργασίας των υπηρεσιών επιβολής του νόμου των κρατών μελών της Ευρωπαϊκής Ένωσης (ΕΕ L 342 της 31.12.1996, σ. 2). [10] Απόφαση 2009/371/ΔΕΥ του Συμβουλίου, της 6ης Απριλίου 2009, για την ίδρυση Ευρωπαϊκής Αστυνομικής Υπηρεσίας (Ευρωπόλ) (ΕΕ L 121 της 15.5.2009, σ. 37). [11] Κοινή δράση 96/750/ΔΕΥ του Συμβουλίου, της 17ης Δεκεμβρίου 1996, η οποία θεσπίστηκε από το Συμβούλιο βάσει του άρθρου Κ.3 της Συνθήκης για την Ευρωπαϊκή Ένωση σχετικά με την προσέγγιση των νομοθεσιών και των πρακτικών μεταξύ των κρατών μελών της Ευρωπαϊκής Ένωσης για την καταπολέμηση της τοξικομανίας και για την πρόληψη και την καταπολέμηση της παράνομης διακίνησης ναρκωτικών (ΕΕ L 342 της 31ης Δεκεμβρίου 1996, σ. 6). [12] Σύμβαση της 29ης Μαΐου 2000, που καταρτίστηκε από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση, για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης και πρωτόκολλο της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης, το οποίο καταρτίστηκε από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση (ΕΕ C 326 της 21.11.2001). [13] Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών ΕΕ L 335 της 11.11.2004, σ. 8. [14] Κοινή δράση 97/339/ΔΕΥ του Συμβουλίου, της 26ης Μαΐου 1997, η οποία θεσπίστηκε από το Συμβούλιο βάσει του άρθρου Κ. 3 της συνθήκης για την Ευρωπαϊκή Ένωση σχετικά με τη συνεργασία στον τομέα της δημόσιας τάξης και ασφάλειας (ΕΕ L 147, της 5.6.1997, σ. 1). [15] Απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1). [16] Απόφαση 2002/348/ΔΕΥ του Συμβουλίου, της 25ης Απριλίου 2002, σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 121 της 8.5.2002, σ. 1). [17] Απόφαση 2007/412/ΔΕΥ του Συμβουλίου, της 12ης Ιουνίου 2007, για την τροποποίηση της απόφασης 2002/348/ΔΕΥ σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 155 της 15.6.2007, σ. 76). [18] Κοινή δράση 97/372/ΔΕΥ του Συμβουλίου, της 9ης Ιουνίου 1997, που εγκρίθηκε από το Συμβούλιο βάσει του άρθρου Κ. 3 της Συνθήκης για την Ευρωπαϊκή Ένωση και αφορά σαφέστερα κριτήρια επιλογής στόχων, μεθόδων επιλογής κ.λπ. και καλύτερη συλλογή πληροφοριών από τις τελωνειακές και αστυνομικές υπηρεσίες (ΕΕ L 159 της 17.6.1997, σ. 1). [19] Πράξη 98/C 24/01 του Συμβουλίου, της 18ης Δεκεμβρίου 1997, με την οποία καταρτίζεται, βάσει του άρθρου Κ.3 της συνθήκης για την Ευρωπαϊκή Ένωση, η σύμβαση περί αμοιβαίας συνδρομής και συνεργασίας μεταξύ των τελωνειακών υπηρεσιών (OJ C 24 της 23.1.1998). [20] Απόφαση 2009/917/ΔΕΥ του Συμβουλίου, της 30ής Νοεμβρίου 2009, για τη χρήση της πληροφορικής για τελωνειακούς σκοπούς (ΕΕ L 323 της 10.12.2009, σ. 20). [21] Κοινή δράση του Συμβουλίου 98/427/ΔΕΥ της 29ης Ιουνίου 1998 που θεσπίστηκε από το Συμβούλιου βάσει του άρθρου K.3 της Συνθήκης για την Ευρωπαϊκή Ένωση, για την ορθή πρακτική κατά την αμοιβαία δικαστική συνδρομή επί ποινικών υποθέσεων. [22] Σύμβαση της 29ης Μαΐου 2000, που καταρτίστηκε από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση, για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης και πρωτόκολλο της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης, το οποίο καταρτίστηκε από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση (ΕΕ C 326 της 21.11.2001). [23] ΕΕ C 26 της 30.1.1999, σ. 23. [24] XXX [25] Κοινή δράση 96/610/JHA της 15 Οκτωβρίου 1996 που θεσπίστηκε από το Συμβούλιο βάσει του άρθρου K. 3 της συνθήκης για την Ευρωπαϊκή Ένωση και αφορά την κατάρτιση και τήρηση ευρετηρίου αντιτρομοκρατικών ειδικών δεξιοτήτων, ικανοτήτων και γνώσεων, προς διευκόλυνση της αντιτρομοκρατικής συνεργασίας μεταξύ των κρατών μελών της Ευρωπαϊκής Ένωσης (ΕΕ L 273 της 25.10.1996, σ. 1). [26] Απόφαση 2009/371/ΔΕΥ του Συμβουλίου, της 6ης Απριλίου 2009, για την ίδρυση Ευρωπαϊκής Αστυνομικής Υπηρεσίας (Ευρωπόλ) (ΕΕ L 121 της 15.5.2009, σ. 37). [27] Απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1). [28] Κοινή δράση 96/699/ΔΕΥ του Συμβουλίου, της 29ης Νοεμβρίου 1996 που θέσπισε το Συμβούλιο δυνάμει του άρθρου Κ.3 της Συνθήκης για την Ευρωπαϊκή Ένωση για την ανταλλαγή πληροφοριών σχετικά με την ανάλυση των χημικών χαρακτηριστικών των ναρκωτικών προκειμένου να βελτιωθεί η συνεργασία των κρατών μελών στην καταπολέμηση του λαθρεμπορίου ναρκωτικών (ΕΕ L 322 της 12ης Δεκεμβρίου 1996, σ. 5). [29] Απόφαση 2009/371/ΔΕΥ του Συμβουλίου της 6ης Απριλίου 2009 για την ίδρυση Ευρωπαϊκής Αστυνομικής Υπηρεσίας (Ευρωπόλ), (ΕΕ L 121 της 15.5.2009, σ. 37). [30] Σύμβαση της 29 Μαΐου 2000, που καταρτίστηκε από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση, για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης και πρωτόκολλο της σύμβασης για την αμοιβαία δικαστική συνδρομή επί ποινικών υποθέσεων μεταξύ των κρατών μελών της Ευρωπαϊκής Ένωσης, καταρτιζόμενο από το Συμβούλιο σύμφωνα με το άρθρο 34 της Συνθήκης για την Ευρωπαϊκή Ένωση (ΕΕ C 326 της 21.11.2001). [31] Κοινή δράση 96/747/ΔΕΥ του Συμβουλίου, της 29ης Νοεμβρίου 1996, που θεσπίζεται από το Συμβούλιο βάσει του άρθρου K. 3 της συνθήκης για την Ευρωπαϊκή Ένωση και αφορά τη δημιουργία και τήρηση ευρετηρίου ειδικών προσόντων, ικανοτήτων και γνώσεων, στον τομέα της καταπολέμησης του διεθνούς οργανωμένου εγκλήματος προς διευκόλυνση της συνεργασίας των υπηρεσιών επιβολής του νόμου των κρατών μελών της Ευρωπαϊκής Ένωσης (ΕΕ L 342 της 31.12.1996, σ. 2). [32] Κοινή δράση 96/750/ΔΕΥ του Συμβουλίου, της 17ης Δεκεμβρίου 1996, η οποία θεσπίστηκε από το Συμβούλιο βάσει του άρθρου Κ.3 της συνθήκης για την Ευρωπαϊκή Ένωση σχετικά με την προσέγγιση των νομοθεσιών και των πρακτικών μεταξύ των κρατών μελών της Ευρωπαϊκής Ένωσης για την καταπολέμηση της τοξικομανίας και για την πρόληψη και την καταπολέμηση της παράνομης διακίνησης ναρκωτικών (ΕΕ L 342 της 31ης Δεκεμβρίου 1996, σ. 6). [33] Απόφαση-πλαίσιο 2004/757/ΔΕΥ του Συμβουλίου, της 25ης Οκτωβρίου 2004, για τη θέσπιση ελάχιστων διατάξεων σχετικά με τα στοιχεία της αντικειμενικής υπόστασης των εγκλημάτων και τις ποινές που ισχύουν στον τομέα της παράνομης διακίνησης ναρκωτικών (ΕΕ L 335 της 11.11.2004, σ. 8). [34] Κοινή δράση 97/339/ΔΕΥ του Συμβουλίου, της 26ης Μαΐου 1997, που θεσπίστηκε από το Συμβούλιο βάσει του άρθρου Κ. 3 της συνθήκης για την Ευρωπαϊκή Ένωση σχετικά με τη συνεργασία στον τομέα της δημόσιας τάξης και ασφάλειας (ΕΕ L 147 της 5.6.1997, σ. 1). [35] Απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (ΕΕ L 210 της 6.8.2008, σ. 1). [36] Απόφαση 2002/348/ΔΕΥ του Συμβουλίου, της 25ης Απριλίου 2002, σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 121 της 8.5.2002, σ. 1). [37] Απόφαση 2007/412/ΔΕΥ του Συμβουλίου, της 12ης Ιουνίου 2007, για την τροποποίηση της απόφασης 2002/348/ΔΕΥ σχετικά με την ασφάλεια κατά τη διεξαγωγή ποδοσφαιρικών αγώνων με διεθνή διάσταση (ΕΕ L 155 της 15.6.2007, σ. 76). [38] Η κοινή δράση 97/372/ΔΕΥ του Συμβουλίου, της 9ης Ιουνίου 1997, εγκρίθηκε από το Συμβούλιο βάσει του άρθρου Κ. 3 της συνθήκης για την Ευρωπαϊκή Ένωση και αφορά σαφέστερα κριτήρια επιλογής στόχων, μεθόδων επιλογής κ.λπ. και καλύτερη συλλογή πληροϕοριών από τις τελωνειακές και αστυνομικές υπηρεσίες (ΕΕ L 159 της 17.6.1997, σ. 1). [39] Πράξη 98/C 24/01 του Συμβουλίου της 18ης Δεκεμβρίου 1997, με την οποία καταρτίζεται, βάσει του άρθρου Κ.3 της συνθήκης για την Ευρωπαϊκή Ένωση, η σύμβαση περί αμοιβαίας συνδρομής και συνεργασίας μεταξύ των τελωνειακών υπηρεσιών (η σύμβαση της Νάπολης) (ΕΕ C 24 της 23.1.1998). [40] Απόφαση 2009/917/ΔΕΥ του Συμβουλίου, της 30ής Νοεμβρίου 2009, για τη χρήση της πληροφορικής για τελωνειακούς σκοπούς (ΕΕ L 323 της 10.12.2009, σ. 20). [41] Κοινή δράση του Συμβουλίου 98/427/ΔΕΥ της 29ης Ιουνίου 1998 που θεσπίστηκε από το Συμβούλιου βάσει του άρθρου K.3 της συνθήκης για την Ευρωπαϊκή Ένωση, για την ορθή πρακτική κατά την αμοιβαία δικαστική συνδρομή επί ποινικών υποθέσεων (ΕΕ L 191 της 7.7.1998, σ. 1) [42] Πράξη 1999/C 26/07 του Συμβουλίου, της 3ης Δεκεμβρίου 1998,για την έγκριση του κανονισμού υπηρεσιακής κατάστασης του προσωπικού της Ευρωπόλ (ΕΕ C 26 της 30.1.1999, σ. 23).